કેટલાક માણસો તોછડા હોય છે. હસ્તરેખાશાસ્ત્ર પ્રમાણે જેમની જીવનરેખા અને મસ્તકરેખાનાં મૂળ વચ્ચે વધારે પડતું અંતર હોય તે તોછડા હોય છે. એવા કોઈને તમે પૂછો કે, ‘કેમ ભાઈસાબ, બાળકો મજામાં ?’ તો એ તોછડારત્ન તમને કહે, ‘તેરા ચલે તો ઉનકો માર ડાલીઓ.’ એ લોકોને સારું પણ પુછાય નહીં. ઉદ્યોગ કમિશનરની કચેરીમાં પણ એક તોછડારત્ન ઉચ્ચ અધિકારી મેં જોયા હતા જે ફાઈલ ફેંકીને જ વાત કરે. આવી તોછડાઈ જેવી જ પરેશાની અતિ નમ્ર વ્યક્તિ આપી શકે છે. તમે પૂછો : ‘ચા પીશો ?’ તો કહે, ‘ના.’ તમે પૂછો, ‘તો કોફી પીશો ને ?’ તો એ અતિ નમ્ર થઈ ના કહેશે. તમે મૂંઝાવ આને શું પાવું ? તમે છેલ્લે પૂછો, ‘તો તમે કશું ઠંડું તો લેશો ને ?’ પેલો ગળગળો થઈ તેની પણ ના પાડે. આવડી મોટી દુનિયામાં તેને આપી શકાય તેવું કશું નથી. તમે અકળાઈ જાવ. ‘તો ભાઈસાબ તમે કંઈક તો પીવો ?’ પેલો પરમ નમ્રપણે ગદગદ થઈને કહે, ‘શું પીવું ? કશું જ નથી પીવું.’ તમે અકળાઈને પૂછો, ‘તો ઓ-પોઝિટિવ તો તમને ચાલશે ને ?’ પેલી નમ્ર વ્યક્તિ પૂછશે કે આ ઓ-પોઝિટિવ કયું પીણું છે ?